Պրագա – Արնիկա ասոցիացիայի <<Թույներ և թափոններ ծրագրի>> ներկայացուցիչները, Հայաստանում կատարած իրենց վերջին առաքելության ժամանակ, ժամկետանց թունաքիմիկատների բոլոր հին պահեստների տարածքներում հայտնաբերել են ԴԴՏ-ով աղտոտվածություն: Փորձագետները ներկայացրել են առաքելության ժամանակ վերցրած նմուշների լաբորատոր հետազոտությունների առաջին արդյունքները: <<Ըստ էության, մեր կողմից հետազոտված բոլոր այն վայրերում, ուր թունաքիմիկատներ կան, եղել են կամ պահպանվում են, հայտնաբերել ենք ԴԴՏ-ով տարբեր չափի աղտոտվածություն, իսկ մի դեպքում, նույնիսկ ժամկետանց ԴԴՏ-ի պաշարներ` պատռված պարկերով: Այնուամենայնիվ, խնդիրը միայն ԴԴՏ-ին չի վերաբերում>>, – մեկնաբանում է առաջին հետազոտությունների համահեղինակ Մարեկ Զիրը` քիմիական տեխնոլոգիաների ինստիտուտից,- Սա ճշմարիտ է, չնայած այն փաստին, որ ԴԴՏ-ն վաղուց արգելված է>>: <<Սա վատ նորություն է մեր երկրի համար, սակայն, միևնույն ժամանակ, այժմ մենք ավելի իրազեկված ենք այն մասին, թե ինչ նյութեր են աղտոտում ժամկետանց թունաքիմիկատների պահեստային շինությունները և այդ նյութերի թաղման վայրերը: Արդեն երկար ժամանակ է, ինչ փորձում ենք այս հարցի վրա հրավիրել պետական և միջազգային հաստատությունների ուշադրությունը>>, – ասում է <<Հայ կանայք հանուն առողջության և առողջ շրջակա միջավայրի>> ՀԿ /ՀԿՀԱԱՇՄ/ նախագահ Ելենա Մանվելյանը: Այժմ այս կազմակերպությունը ձեռք բերված տվյալներն օգտագործելու է իշխանությունների հետ իր բանակցություններում և թունաքիմիկատների նախկին պահեստների մոտակայքում բնակվող քաղաքացիներին իրազեկելու նպատակով: